 Joshuwa 8 IBhayibheli Elikuyi-Internet INguqulo Yezwe ElishaJoshuwa 8:1-358 Khona-ke uJehova wathi kuJoshuwa: Ungesabi futhi ungethuki. Thatha bonke abantu bempi usukume, ukhuphukele e-Ayi. Bheka, nginikele esandleni sakho inkosi yase-Ayi nabantu bayo nomuzi wayo nezwe layo. 2 Kumelwe wenze kulo i-Ayi nasenkosini yalo njengoba nje wenzile kulo iJeriko nenkosi yalo. Kuphela ningaziphangela impango yakhona nemfuyo yakhona. Beka abaqamekeli bakho emzini ngemva kwawo. 3 Ngakho uJoshuwa kanye nabo bonke abantu bempi basuka ukuba bakhuphukele e-Ayi, uJoshuwa wabe esekhetha amadoda ayizinkulungwane ezingamashumi amathathu, amaqhawe anamandla, wawamukisa ebusuku. 4 Wawayala, wathi: Bhekani, niqamekela umuzi ngemva kwawo. Ningaqheli kakhulu emzini, futhi kumelwe nonke nizigcine nimi ngomumo. 5 Kepha mina nabo bonke abantu abakanye nami, sizosondela emzini. Kuzothi uma kwenzeka bephuma besihlangabeza njengasekuqaleni, thina-ke sibabalekele. 6 Bazosilandela size sibakhiphele kude nomuzi, ngoba bazothi, Bayasibalekela njengakuqala. Thina, sizobabalekela. 7 Khona-ke ninanina nizovuka endaweni eniqamekele kuyo, niwuthathe umuzi; uJehova uNkulunkulu wenu ngokuqinisekile uzowunikela ezandleni zenu. 8 Futhi kuzothi lapho nje seniwuthathile umuzi, niwuthungele ngomlilo. Kufanele nenze ngokuvumelana nezwi likaJehova. Bhekani, nginiyalile. 9 Ngemva kwalokho uJoshuwa wabathumela bahamba baya endaweni ababezoqamekela kuyo bafike bagoba amadlangala phakathi kweBhethele ne-Ayi entshonalanga ye-Ayi, kuyilapho uJoshuwa yena ayehleli lobo busuku phakathi kwabantu. 10 Khona-ke uJoshuwa wavuka ekuseni wahlola abantu wayesekhuphuka phambi kwabantu yena namadoda amadala akwa-Israyeli, waya e-Ayi. 11 Bonke abantu bempi ababenaye bakhuphuka, ukuze basondele bafike phambi komuzi, base bekanisa enyakatho ye-Ayi, isigodi siphakathi kwabo ne-Ayi. 12 Phakathi naleso sikhathi wathatha amadoda angaba izinkulungwane ezinhlanu wawamisa ukuba aqamekele phakathi kweBhethele ne-Ayi, entshonalanga yomuzi. 13 Ngakho abantu bamisa ikamu eliyinhloko enyakatho yomuzi, nengxenye yalo engemuva impela entshonalanga yomuzi, uJoshuwa wahamba ngalobo busuku waya phakathi nethafa eliphansi. 14 Kwathi lapho nje inkosi yase-Ayi ikubona lokho, amadoda omuzi ashesha avuka kusesekuseni aphuma ayohlangabeza u-Israyeli empini, inkosi nabo bonke abantu bayo, ngesikhathi esimisiwe, phambi kwethafa eliwugwadule. Kepha yona yayingazi ukuthi kwakukhona ababeyiqamekele ngemva komuzi. 15 Lapho uJoshuwa no-Israyeli wonke behlulwa, babaleka ngendlela yasehlane. 16 Khona-ke bonke abantu ababesemzini babizwa ukuba babasukele, bamsukela uJoshuwa, okwabenza baba kude nomuzi. 17 Akubanga khona noyedwa umuntu owasala e-Ayi naseBhethele, ongaphumanga ukuba alandele u-Israyeli, kangangokuthi bawushiya uvuleké gengelezi umuzi basukela u-Israyeli. 18 Manje uJehova wathi kuJoshuwa: Yelulela ingcula esesandleni sakho ngase-Ayi, ngoba ngizolinikela esandleni sakho. Ngakho uJoshuwa wayelulela ngasemzini ingcula eyayisesandleni sakhe. 19 Abaqamekeli bavuka ngokushesha endaweni yabo, baqala ukugijima lapho nje elula isandla sakhe, bangena emzini bawuthumba. Base beshesha bewuthungela ngomlilo umuzi. 20 Amadoda ase-Ayi aphenduka abheka, abona, bheka umusi womuzi wawenyukela emazulwini, awabanga namandla okubaleka ngale ndlela noma ngaleya ndlela. Abantu ababebalekela ehlane baphendukela phezu kwalabo ababebasukela. 21 UJoshuwa no-Israyeli wonke babona ukuthi abantu ababeqamekele babewuthumbile umuzi, nokuthi umusi womuzi wawenyuka, ngakho baphenduka bawabulala amadoda ase-Ayi. 22 Laba abanye baphuma emzini ukuba babahlangabeze, baba phakathi kuka-Israyeli, laba bekulolu hlangothi labaya bekuloluya, bababulala kwaze kwangaba khona osindile noma ophunyukile. 23 Inkosi yase-Ayi bayibamba iphila bayiletha kuJoshuwa. 24 Lapho u-Israyeli eqedela ukubulala bonke abakhileyo e-Ayi, endle, ehlane ababemsukele waya kulo, babelokhu bewa, bonke, ngosiko lwenkemba baze baphela. Ngemva kwalokho wonke u-Israyeli wabuyela e-Ayi walishaya ngosiko lwenkemba. 25 Bonke abawa ngalolo suku, kusukela kowesilisa kuya kowesifazane, baba izinkulungwane eziyishumi nambili, bonke abantu base-Ayi. 26 UJoshuwa akasibuyiselanga emuva isandla sakhe ayelule ngaso ingcula kwaze kwaba yilapho esebanikele ekubhujisweni bonke abakhileyo e-Ayi. 27 U-Israyeli waziphangela imfuyo nempango yalowo muzi kuphela, ngokuvumelana nezwi likaJehova ayelibeke njengomyalo kuJoshuwa. 28 Khona-ke uJoshuwa walishisa i-Ayi walenza indunduma emi kuze kube nini nani-ni, laba yincithakalo kuze kube namuhla. 29 Inkosi yase-Ayi wayilengisa esigxotsheni kwaze kwaba kusihlwa; lapho ilanga selizoshona uJoshuwa wanikeza umyalo, basehlisa isidumbu sayo esigxotsheni basiphonsa emnyango wesango lomuzi babeka inqwaba enkulu yamatshe phezu kwayo, kuze kube yilolu suku. 30 Yingaleso sikhathi lapho uJoshuwa amakhela khona i-altare uJehova uNkulunkulu ka-Israyeli, eNtabeni i-Ebhali, 31 njengoba nje uMose inceku kaJehova ayebayalile abantwana bakwa-Israyeli, njengoba kulotshiwe encwadini yomthetho kaMose, ukuthi: Kube yi-altare lamatshe aphelele, angazange aphakanyiselwe ithuluzi lensimbi; banikela kuJehova iminikelo yokushiswa phezu kwalo benza nemihlatshelo yenhlanganyelo. 32 Khona-ke waloba lapho phezu kwamatshe ikhophi yomthetho kaMose ayewulobe phambi kwabantwana bakwa-Israyeli. 33 Wonke u-Israyeli namadoda amadala nezikhulu nabahluleli bakhe wayemi ngapha nangapha koMphongolo phambi kwabapristi, amaLevi, bethwele umphongolo wesivumelwano sikaJehova, umfokazi kanye nowokuzalwa, ingxenye yakhe iphambi kweNtaba iGerizimu enye ingxenye iphambi kweNtaba i-Ebhali, njengoba nje uMose inceku kaJehova ayeyalile, ukuze aqale ngokubusisa abantu bakwa-Israyeli. 34 Ngemva kwalokhu wawafunda ngokuzwakalayo wonke amazwi omthetho, isibusiso nesiqalekiso, ngokuvumelana nakho konke okulotshwe encwadini yomthetho. 35 Akubanga khona ngisho nelilodwa izwi kuwo wonke uMose ayeyale ngawo, uJoshuwa angazange alifunde ngokuzwakalayo phambi kwalo lonke ibandla lika-Israyeli, kuhlanganise nabesifazane nabancane nabafokazi ababehamba phakathi kwabo.Joshuwa 8 